U vreme održavanja Svetskog prvenstva u fudbalu u Bijeljini će se okupiti mlađe selekcije klubova koji su nekada činili prvu saveznu ligu u ondašnjoj SFRJ.



Ideju je dao Savo Milošević a svi koje je pozvao drage volje su se odazvali i prihvatili učešće na turniru koji će se igrati od 16. do 21. juna u Bijeljini.



"Turnir prijateljstva" zamišljen je kao mini evropsko prvenstvo pošto će učešće uzeti 16 timova raspoređenih u četiri grupe.



GRUPA A (Bijeljina): Crvena zvezda , Rijeka, Željezničar, Vardar



GRUPA B (Johovac): Partizan, Osijek, Velež, Olimpija



GRUPA C (Stanišić): Dinamo, Vojvodina , Borac Banjaluka, Budućnost



GRUPA D (Janja): Milan, Sarajevo, Sloboda Tuzla, OFK Beograd



Turnir će 16. juna otvoriti "večiti" iz Beograda duelima sa Vardarom odnosno Veležom a valja istaći i to da će ove godine čast slavnih klubova braniti dečaci rođeni 2000. godine i kasnije, dok je zamisao da iz godine u godinu učesnici budu sve starije generacije.



"Večiti derbi" neće biti moguć pre finala ali bi zato u polufinalima lako mogli da gledamo Zvezdu protiv Dinama ili Partizan protiv Milana.



Direktne prenose utakmica sa otvaranja "Turnira prijateljstva" obezbedila je TV Arena sport baš kao i finale koje je na programu 21. juna.

